


	Európsky parlament
2024-2029
	[image: EP logo RGB_Mute]



PRIJATÉ TEXTY

[bookmark: TANumber]P10_TA(2026)0127
[bookmark: title]Absolutórium za rok 2024: všeobecný rozpočet EÚ – Európska rada a Rada
[bookmark: DocNumber]
[bookmark: Commission]Výbor pre kontrolu rozpočtu
[bookmark: PE]PE778.049
[bookmark: Sujet][bookmark: References]1. Rozhodnutie Európskeho parlamentu z 29. apríla 2026 o absolutóriu za plnenie všeobecného rozpočtu Európskej únie za rozpočtový rok 2024, oddiel II – Európska rada a Rada (2025/2147(DEC))
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2024[footnoteRef:1], [1:  	Ú. v. EÚ L, 2024/207, 22.2.2024, ELI: http://data.europa.eu/eli/budget/2024/207/oj?locale=sk.] 

–	so zreteľom na konsolidovanú ročnú účtovnú závierku Európskej únie za rozpočtový rok 2024 (COM(2025)0359 – C10‑0147/2025)[footnoteRef:2], [2:  	Ú. v. EÚ C, C/2025/4944, 13.10.2025, ELI: http://data.europa.eu/eli/C/2025/4944/oj?locale=sk.] 

–	so zreteľom na výročnú správu Rady o vnútorných auditoch vykonaných v roku 2024 pre orgán udeľujúci absolutórium,
–	so zreteľom na výročnú správu Dvora audítorov o plnení rozpočtu za rozpočtový rok 2024 spolu s odpoveďami inštitúcií[footnoteRef:3], [3:  	Ú. v. EÚ C, C/2025/5409, 8.10.2025, ELI: http://data.europa.eu/eli/C/2025/5409/oj?locale=sk.] 

–	so zreteľom na vyhlásenie o vierohodnosti[footnoteRef:4] vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2024 v súlade s článkom 287 Zmluvy o fungovaní Európskej únie, [4:  	Ú. v. EÚ C, C/2025/5407, 13.10.2025, ELI: http://data.europa.eu/eli/C/2025/5407/oj?locale=sk.] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5:  	Ú. v. EÚ L 193, 30.7.2018, s. 1, ELI: http://data.europa.eu/eli/reg/2018/1046/oj?locale=sk.] 

–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:6], a najmä na jeho články 59, 118, 266, 267 a 268, [6:  	Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj?locale=sk.] 

–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0051/2026),
[bookmark: _Hlk216800694]1.	odkladá svoje rozhodnutie o udelení absolutória generálnej tajomníčke Rady za plnenie rozpočtu Európskej rady a Rady za rozpočtový rok 2024;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, Európskej rade, Rade, Komisii a Dvoru audítorov a aby zabezpečila ich uverejnenie v Úradnom vestníku Európskej únie (v sérii L).

2. Uznesenie Európskeho parlamentu z 29. apríla 2026 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2024, oddiel II – Európska rada a Rada (2025/2147(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2024, oddiel II – Európska rada a Rada,
–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0051/2026),
A.	keďže demokratická legitimita inštitúcií Únie vyplýva predovšetkým z prísneho dodržiavania zmlúv, ktoré stanovujú inštitucionálnu rovnováhu a jasné rozdelenie právomocí; keďže transparentnosť, zodpovednosť a správne finančné riadenie sú základnými povinnosťami všetkých inštitúcií, orgánov, úradov a agentúr Únie pri vynakladaní peňazí daňovníkov; keďže v súvislosti s postupom udelenia absolutória chce orgán udeľujúci absolutórium podčiarknuť mimoriadny význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu podľa výkonnosti a dobrého riadenia ľudských zdrojov;
B.	keďže podľa článku 319 Zmluvy o fungovaní Európskej únie (ďalej len „ZFEÚ“) má Európsky parlament výhradnú zodpovednosť za udelenie absolutória za plnenie všeobecného rozpočtu Únie a keďže rozpočet Európskej rady a Rady (ďalej len „Rada“) je jedným z oddielov rozpočtu Únie, a preto je právne viazaný zmluvami a nariadením o rozpočtových pravidlách s cieľom zabezpečiť transparentnosť, zodpovednosť a správne finančné riadenie bez ohľadu na jeho medzivládnu povahu;
C.	keďže podľa článku 15 ods. 1 Zmluvy o Európskej únii (ďalej len „Zmluva o EÚ) Európska rada nevykonáva legislatívnu funkciu;
D.	keďže podľa článku 317 ZFEÚ Komisia plní rozpočet Únie na vlastnú zodpovednosť, a to podľa zásad správneho finančného riadenia, a keďže podľa platného rámca Komisia deleguje na ostatné inštitúcie Únie právomoci potrebné na implementáciu rozpočtových oddielov, ktoré sa ich týkajú;
E.	keďže podľa článku 235 ods. 4 a článku 240 ods. 2 ZFEÚ Rade pomáha Generálny sekretariát Rady (ďalej len „sekretariát“) a keďže generálny tajomník Rady v plnej miere zodpovedá za správne riadenie rozpočtových prostriedkov v oddiele II rozpočtu Únie;
F.	keďže v priebehu viac než dvadsiatich rokov Európsky parlament vykonáva osvedčený a rešpektovaný postup udeľovania absolutória všetkým inštitúciám, orgánom, úradom a agentúram Únie a keďže Komisia podporuje to, aby sa tento postup udeľovania absolutória jednotlivým inštitúciám za ich administratívne výdavky uplatňoval aj naďalej;
G.	keďže podľa článku 59 ods. 1 nariadenia o rozpočtových pravidlách Komisia deleguje na ostatné inštitúcie Únie právomoci potrebné na implementáciu rozpočtových oddielov, ktoré sa ich týkajú;
H.	keďže od udeľovania absolutória za rok 2009 nedostatočná spolupráca Rady v rámci postupu udelenia absolutória bránila Európskemu parlamentu vykonávať jeho úlohu demokratickej kontroly a opakovane nútila Európsky parlament odmietať udelenie absolutória generálnemu tajomníkovi Rady;
I.	keďže Európska rada a Rada by ako inštitúcie Únie aj ako príjemcovia finančných prostriedkov zo všeobecného rozpočtu Únie mali byť transparentné a demokraticky sa zodpovedať občanom Únie a mali by podliehať demokratickej kontrole vynakladania verejných finančných prostriedkov;
J.	keďže v článku 15 ods. 3 ZFEÚ sa od inštitúcií Únie vyžaduje, aby vo svojom rokovacom poriadku zabezpečili transparentnosť konaní, zatiaľ čo európska ombudsmanka (ďalej len „ombudsmanka“) vo viacerých vyšetrovaniach a rozhodnutiach kritizovala Radu za nedostatočnú transparentnosť, čo naznačuje, že Rada v plnej miere nepochopila zásadné prepojenie medzi demokraciou a transparentnosťou rozhodovania;
K.	keďže judikatúra Súdneho dvora Európskej únie (ďalej len „Súdny dvor“) potvrdzuje právo daňovníkov a verejnosti na priebežné informácie o využívaní verejných príjmov a keďže Všeobecný súd vo svojom rozsudku z 25. januára 2023 vo veci T-163/21[footnoteRef:7], De Capitani/Rada, o transparentnosti v rámci legislatívneho procesu Únie uviedol, že dokumenty vypracované Radou v jej pracovných skupinách nie sú technickej, ale legislatívnej povahy, a preto podliehajú žiadostiam o prístup k dokumentom; [7:  	Rozsudok Všeobecného súdu z 25. januára 2023, De Capitani/Rada, T-163/21, CLI:EU:T:2023:15. ] 

1.	konštatuje, že rozpočet Rady patrí do okruhu 7 VFR Európska verejná správa, ktorý v roku 2023 predstavoval 13,3 miliardy EUR (čo predstavuje 6,9 % celkového rozpočtu Únie); konštatuje, že rozpočet Rady vo výške približne 0,7 miliardy EUR predstavuje 5,26 % celkových administratívnych výdavkov Únie;
2.	konštatuje, že Dvor audítorov vo svojej výročnej správe za rozpočtový rok 2024 (ďalej len „správa Dvora audítorov“) preskúmal vzorku 70 operácií v okruhu Administratíva, čo je rovnaký počet ako v roku 2023, zatiaľ čo Dvor audítorov ďalej uvádza, že administratívne výdavky zahŕňajú výdavky na ľudské zdroje vrátane výdavkov na dôchodky, ktoré v roku 2024 predstavovali približne 69 % celkových administratívnych výdavkov, a výdavky na budovy, zariadenie, energie, komunikáciu a informačné technológie a že z jeho dlhoročnej práce vyplýva, že tieto výdavky sú celkovo nízkorizikové;
3.	konštatuje, že 16 (23 %) zo 70 operácií obsahovalo chyby, ale že Dvor audítorov na základe troch vyčíslených chýb odhaduje, že chybovosť bola pod prahom významnosti; konštatuje, že v správe Dvora audítorov nie sú uvedené žiadne konkrétne problémy týkajúce sa Rady;
Stav postupu udelenia absolutória
4.	vyjadruje hlboké poľutovanie nad tým, že Európsky parlament musí tak ako od roku 2009 aj za rozpočtový rok 2023 odmietnuť udelenie absolutória Rade, pretože s ním naďalej odmieta spolupracovať v rámci postupu udelenia absolutória napriek opakovaným pokusom Európskeho parlamentu nadviazať konštruktívnu spoluprácu, a tak mu bráni prijať informované rozhodnutie na základe serióznej a dôkladnej kontroly plnenia rozpočtu Rady;
5.	konštatuje, že príslušné útvary Európskeho parlamentu zaslali 22. septembra 2025 v mene spravodajcu pre postup udelenia absolutória sekretariátu dotazník so 103 otázkami, ktoré sú pre Európsky parlament dôležité, s cieľom umožniť dôkladnú kontrolu plnenia rozpočtu Rady a jej riadenia; ďalej konštatuje, že podobné dotazníky boli zaslané všetkým ostatným inštitúciám, ktoré poskytli Európskemu parlamentu podrobné odpovede na všetky položené otázky;
6.	vyjadruje poľutovanie nad tým, že sekretariát 3. októbra 2025 opätovne informoval Európsky parlament, že nebude odpovedať na jeho dotazník a že Rada sa nezúčastní na vypočutí usporiadanom 6. novembra 2025 v rámci postupu udelenia absolutória, na ktorom sa zúčastnili všetky ostatné prizvané inštitúcie;
7.	opätovne pripomína výsadu Európskeho parlamentu udeľovať absolutórium podľa článku 319 ZFEÚ, ako aj podľa uplatniteľných ustanovení nariadenia o rozpočtových pravidlách a rokovacieho poriadku Európskeho parlamentu v súlade so súčasným výkladom a praxou, konkrétne právomoc udeľovať absolutórium s cieľom zachovávať transparentnosť a zabezpečiť demokratickú zodpovednosť vo vzťahu k daňovníkom Únie;
8.	zdôrazňuje, že v článku 59 ods. 1 nariadenia o rozpočtových pravidlách sa uvádza, že Komisia deleguje na ostatné inštitúcie Únie právomoci potrebné na implementáciu rozpočtových oddielov, ktoré sa ich týkajú, a preto nerozumie tomu, že Rada považuje za vhodné, aby sa absolutórium za plnenie rozpočtu Rady udeľovalo Komisii;
9.	zdôrazňuje osvedčený a rešpektovaný postup udeľovania absolutória všetkým inštitúciám, orgánom, úradom a agentúram Únie vrátane Rady, ktorý Európsky parlament dodržiava už viac než 20 rokov; pripomína, že Komisia vyhlásila, že nedokáže dohliadať na plnenie rozpočtov ostatných inštitúcií Únie; zdôrazňuje opakovaný názor Komisie, že postup udeľovania absolutória každej inštitúcii Únie za jej administratívne výdavky a plnenie rozpočtu Únie by mal naďalej priamo presadzovať Európsky parlament, aby sa zachoval súlad so zásadou správneho finančného riadenia; pripomína, že všetky ostatné inštitúcie, orgány, úrady a agentúry plne spolupracujú s Európskym parlamentom v rámci postupu udelenia absolutória, a považuje odmietnutie Rady urobiť tak za neodôvodnené a nezlučiteľné so zásadou inštitucionálnej lojality podľa zmlúv;
10.	zdôrazňuje, že súčasná situácia znamená, že Európsky parlament môže kontrolovať len správy Dvora audítorov a ombudsmanky a verejne dostupné informácie na webovom sídle Rady, čo Európskemu parlamentu znemožňuje prijať informované rozhodnutie o udelení absolutória; zdôrazňuje, že nedostatočná spolupráca Rady oslabuje výsadu Európskeho parlamentu účinne plniť svoju úlohu dohľadu;
11.	vyjadruje poľutovanie nad tým, že Rade už viac ako desať rokov chýba politická ochota spolupracovať s Európskym parlamentom v súvislosti s každoročným postupom udeľovania absolutória, čím vytvára štrukturálnu medzeru v systéme bŕzd a protiváh Únie, a že to má trvalý negatívny vplyv na obe inštitúcie a zdiskreditovalo to riadenie a demokratickú kontrolu rozpočtu Únie a dôveru občanov v Úniu ako transparentný subjekt; zdôrazňuje, že takéto pretrvávajúce inštitucionálne prekážky ohrozujú zásadu lojálnej spolupráce stanovenú v zmluvách; domnieva sa, že pretrvávajúca nespolupráca môže ešte viac narušiť legitímnosť rámca rozpočtového riadenia Únie; zdôrazňuje, že Rada musí dodržiavať rovnaké normy zodpovednosti a transparentnosti ako iné inštitúcie Únie;
12.	opakuje, že pokračujúce odmietanie Rady zapájať sa do postupu udelenia absolutória je neprijateľným porušovaním demokratickej zodpovednosti; vyzýva na zavedenie konkrétnych a účinných opatrení na zabezpečenie toho, aby každá inštitúcia Únie, ktorá neplní povinnosti týkajúce sa transparentnosti, niesla plnú zodpovednosť, a to preskúmaním praktických opatrení v súlade s článkom 59 ods. 1 nariadenia o rozpočtových pravidlách a so zásadou správneho finančného riadenia, ktoré stimulujú spoluprácu, vrátane posilnenej podmienenosti v správnych dojednaniach a požiadavkách na podávanie správ;
13.	pripomína, že judikatúra Súdneho dvora podporuje právo daňovníkov a verejnosti na priebežné informácie o využívaní verejných príjmov; požaduje preto plné rešpektovanie výsady Európskeho parlamentu a jeho úlohy garanta zásady demokratickej zodpovednosti; vyzýva Radu, aby náležite nadviazala na odporúčania prijaté Európskym parlamentom v kontexte postupu udelenia absolutória za plnenie rozpočtu a trvá na úplnom uplatňovaní článku 14 ods. 1 Zmluvy o EÚ;
14.	konštatuje, že zástupca predsedníctva Rady počas svojho vystúpenia na plenárnej schôdzi Európskeho parlamentu 6. mája 2025 vyjadril ochotu predsedníctva Rady „nadviazať zmysluplnú a pragmatickú spoluprácu medzi našimi inštitúciami“, pokiaľ ide o udeľovanie absolutória v súvislosti s oddielom rozpočtu Únie týkajúcim sa Rady, a vyzýva, aby sa tento zámer premietol do konkrétnych a okamžitých krokov; vyzýva preto Radu, aby čo najskôr obnovila rokovania s Európskym parlamentom na najvyššej úrovni, na ktorých sa zúčastnia generálni tajomníci a predsedovia oboch inštitúcií, v snahe prekonať patovú situáciu a nájsť také riešenie, ktoré rešpektuje inštitucionálne právomoci Európskeho parlamentu a Rady v rámci postupu udelenia absolutória a zabezpečuje transparentnosť a silnú demokratickú kontrolu plnenia rozpočtu; opakuje svoju žiadosť adresovanú Komisii a právnemu servisu Rady, aby poskytli stanovisko k možným riešeniam vyplývajúcim zo zmluvy s cieľom posilniť zodpovednosť Rady v rámci postupu udeľovania absolutória;
15.	zdôrazňuje, že hoci sa súčasný stav musí zlepšiť lepšou medziinštitucionálnou spoluprácou v rámci zmlúv, revízia zmlúv by mohla zaistiť väčšiu jasnosť a väčšiu transparentnosť postupu udeľovania absolutória tým, že by sa Európskemu parlamentu udelila výslovná právomoc udeľovať všetkým inštitúciám, orgánom, úradom a agentúram Únie absolutórium samostatne; zdôrazňuje však, že kým sa takáto revízia uskutoční, musí sa súčasný stav zlepšiť posilnenou medziinštitucionálnou spoluprácou; v tomto zmysle naliehavo vyzýva Radu, aby aktívne spolupracovala s Európskym parlamentom;
16.	konštatuje, že napriek dlhodobej neochote Rady spolupracovať na postupe udelenia absolutória Európsky parlament zdôrazňuje niektoré politické priority a v tejto správe uvádza niekoľko pripomienok týkajúcich sa rozpočtového a finančného riadenia Rady a ďalšie pripomienky týkajúce sa postupu udelenia absolutória, a to spôsobom, ktorý rešpektuje národnú zvrchovanosť, zmluvy a zásadu správneho finančného riadenia;
17.	konštatuje, že vzhľadom na nedostatočnú spoluprácu Rady s Európskym parlamentom sa pripomienky v nasledujúcich častiach opierajú predovšetkým o súhrnné informácie uverejnené na webovom sídle Rady, ktoré poskytujú len obmedzené konkrétne údaje;
Politické priority
18.	pripomína, že v roku 2024 sa Únia dohodla na poskytovaní predvídateľnej finančnej podpory Ukrajine prostredníctvom Nástroja pre Ukrajinu na roky 2024 – 2027; zdôrazňuje, že Rada a sekretariát majú v tejto súvislosti zvýšenú zodpovednosť za zabezpečenie transparentnosti, integrity a správneho finančného riadenia pri všetkých administratívnych výdavkoch Rady, ktoré súvisia s rozhodovaním, zasadnutiami a logistickými opatreniami týkajúcimi sa Ukrajiny, vrátane jasného vykazovania súvisiacich nákladov a riadenia zmlúv;
19.	vyjadruje poľutovanie nad tým, že Rada uplatňuje svoje právomoci v postupoch nominácie a vymenovania členov mnohých inštitúcií, orgánov, úradov a agentúr Únie bez toho, aby zohľadňovala názory zainteresovaných strán alebo odporúčania Európskeho úradu pre boj proti podvodom (ďalej len „OLAF“);
20.	so znepokojením berie na vedomie prax Rady, pokiaľ ide o menovanie kandidátov jednotlivých členských štátov na väčšinu pozícií, ktorá môže obmedzovať rozsah, v akom sa preveruje odborná kvalifikácia kandidátov; preto trvá na potrebe preskúmať výsadu Rady s cieľom zaručiť a posilniť účasť dotknutých inštitúcií, orgánov, úradov a agentúr a zvýšiť legitímnosť vymenovaných osôb; navrhuje, aby jednou z možností, ktoré by sa mohli zaviesť s cieľom zabezpečiť, aby kandidáti mali potrebnú kvalifikáciu, bolo uplatniť rovnaký postup preverovania externou komisiou, ktorý sa používa pri nomináciách sudcov a generálnych advokátov Súdneho dvora;
21.	pripomína, že podľa článku 286 ods. 2 ZFEÚ Rada vymenúva členov Dvora audítorov po porade s Európskym parlamentom; pripomína, že na základe tohto predpokladu Európsky parlament vydáva stanovisko ku kandidátom; vyjadruje poľutovanie nad tým, že Rada opakovane ignorovala odporúčania Európskeho parlamentu v jeho poradnej úlohe, pokiaľ ide o vymenovanie členov Dvora audítorov; pripomína, že hoci stanovisko Európskeho parlamentu nie je pre Radu záväzné, kandidáti, ktorí dostali záporné stanovisko, akceptovali rozhodnutie Európskeho parlamentu a stiahli svoju kandidatúru, čím uznali jeho úlohu ako orgánu demokratického dohľadu v súvislosti s ochranou rozpočtu Únie; vyzýva Radu, aby uznala úlohu Európskeho parlamentu tým, že bude spolupracovať v postupe udeľovania absolutória;
22.	zdôrazňuje, že pretrvávajúca rodová nerovnováha medzi členmi Dvora audítorov oslabuje ciele Únie v oblasti rovnosti; opakuje svoju výzvu Rade, aby tento problém riešila tak, že prehodnotí postup menovania a prijme konkrétne opatrenia, napríklad bude vyžadovať, aby členské štáty navrhli aspoň dvoch kandidátov rôzneho pohlavia, čo zabezpečí vyváženejšie a reprezentatívnejšie zloženie Dvora audítorov, pričom bude dodržiavať zásady zásluhovosti, excelentnosti a rovnakých príležitostí;
23.	opätovne potvrdzuje svoju výzvu na vytvorenie Rady ministrov obrany ako inštitucionálneho fóra pre politickú a strategickú koordináciu; domnieva sa, že stále a špecializované zloženie Rady pre obranu by odrážalo potrebu, aby Únia prevzala väčšiu zodpovednosť za vlastnú bezpečnosť a obranu, čím by sa doplnilo zriadenie Výboru pre bezpečnosť a obranu v Európskom parlamente a komisára pre obranu a vesmírnu agendu v Komisii;
24.	vyjadruje poľutovanie nad tým, že Rada dosiaľ ignoruje uznesenie Európskeho parlamentu zo 17. decembra 2020 o potrebe osobitného zloženia Rady pre rodovú rovnosť, a trvá na tom, že špecializované inštitucionálne fórum by zabezpečilo pevnejšie začlenenie rodovej rovnosti do politík a stratégií Únie, ako aj dôležitú koordináciu a pokrok v hlavných spisoch týkajúcich sa rodovej rovnosti;
25.	pripomína, že sudcovia a generálni advokáti Súdneho dvora sú menovaní na základe vzájomnej dohody vlád členských štátov po porade s výborom zodpovedným za poskytnutie stanoviska k vhodnosti potenciálnych kandidátov vykonávať požadované úlohy;
26.	konštatuje, že ombudsmanka vo svojom rozhodnutí z 9. septembra 2024 o strategickej iniciatíve týkajúcej sa sponzorstva predsedníctva Rady vyzvala Radu, aby zhodnotila, ako sa vykonávajú nezáväzné pravidlá, ktoré Rada prijala na využívanie sponzorstva jej predsedníctvom (ďalej len „usmernenie“), a aby preskúmala ďalšie možné opatrenia, ktoré by mohli pomôcť zmierniť riziká spojené s využívaním sponzorstva, medzi ktoré patrí riziko konfliktu záujmov, ako aj riziko poškodenia dobrého mena; so znepokojením konštatuje, že z výročnej správy ombudsmanky za rok 2024 vyplýva, že Rada sa ešte nezaoberala v plnej miere obavami verejnosti týkajúcimi sa využívania podnikového sponzorstva, keďže opakovane „naďalej chýba transparentnosť v súvislosti s identitou sponzorov, povahou ich podpory a tým, čo na oplátku získajú“, a sponzori stále mohli používať logo predsedníctva na komerčné účely; vyzýva Radu, aby zabezpečila záväznosť usmernenia; opakuje svoju výzvu Rade, aby poskytla rozpočet na predsedníctva Rady s cieľom zabezpečiť primerané a jednotné normy efektívnosti a účinnosti práce Rady vo všeobecnosti;
27.	vyzýva rotujúce predsedníctva Rady, aby v súlade so závermi seminára, ktorý 27. júna 2023 usporiadal Výbor Európskeho parlamentu pre kontrolu rozpočtu, prestali využívať podnikové sponzorstvo na prispievanie k pokrytiu svojich výdavkov, keďže to predstavuje riziko vzniku konfliktu záujmov; 
28.	berie na vedomie rastúce zapojenie Európskej rady do legislatívnych spisov a to, že táto úloha si vyžaduje dohľad a posilnenú spoluprácu s rozpočtovým orgánom v rámci postupu udeľovania absolutória; vyzýva Radu, aby zabezpečila, aby sa jej činnosti vykonávali transparentne a zodpovedne v súlade s normami uplatniteľnými na ostatné inštitúcie Únie s cieľom zachovať dôveru občanov;
29.	vyjadruje hlboké poľutovanie nad tým, že maďarská vláda zneužila svoju úlohu v rotujúcom predsedníctve Rady v roku 2024 tým, že sa zapojila do medzinárodných stretnutí na vysokej úrovni, ktoré oslabili základné hodnoty Únie a dohodnuté spoločné pozície; vyzýva Radu, aby dôrazne odsúdila akékoľvek správanie členského štátu, ktorý vykonáva predsedníctvo, ktoré nie je v súlade s hodnotami Únie, a aby prijala všetky potrebné opatrenia na zabezpečenie toho, aby budúce predsedníctva vykonávali svoje funkcie v plnom súlade so zásadami Únie, čím sa zabezpečí integrita a dôveryhodnosť Únie;
30.	zdôrazňuje, že hoci jednomyseľné hlasovanie je aj naďalej základnou zásadou zmlúv, jeho uplatňovanie môže za určitých okolností a v rozhodujúcich oblastiach politiky ovplyvňovať lehoty a účinnosť Únie, a to aj tým, že ochromuje rozhodovací proces Únie, v dôsledku čoho vzniká priestor na jej vydieranie členskými štátmi, najmä tými, ktoré nedodržiavajú zásady právneho štátu; opakuje v tejto súvislosti poľutovanie nad obštrukčným postojom maďarskej vlády v Európskej rade; konštatuje, že pretrvávajúca patová politická situácia naďalej oslabuje dôveru a účinnosť Európskej rady; požaduje cielené reformy zmlúv, resp. praktické zlepšenia v rámci existujúceho zmluvného rámca s cieľom posilniť transparentnosť, demokratické rozhodovanie, zodpovednosť a efektívnosť práce Európskej rady; v tejto súvislosti opakuje svoju výzvu Rade ministrov, aby pri rozhodnutiach v oblastiach strategického záujmu Únie prešla od jednomyseľného hlasovania k hlasovaniu kvalifikovanou väčšinou; ďalej konštatuje, že požiadavka jednomyseľnosti bola významnou prekážkou účinnej reakcie na konanie Ruska, najmä pokiaľ ide o ukladanie sankcií, ktoré treba každé tri mesiace obnovovať, čo predstavuje riziko oslabenia schopnosti Únie konať rozhodne a transparentne a oslabuje dôveru občanov a dôveryhodnosť Únie ako geopolitického aktéra; vyzýva Radu, aby v kritických oblastiach, najmä pri sankčných režimoch, prešla na hlasovanie kvalifikovanou väčšinou, aby tak Únia mohla účinne reagovať na globálne výzvy;
Rozpočtové a finančné riadenie
31.	pripomína, že podľa článku 15 Zmluvy o Európskej únii Európska rada zohráva ústrednú strategickú úlohu pri poskytovaní podnetov potrebných na rozvoj Únie a pri vymedzovaní jej všeobecného politického smerovania a priorít, pričom nevykonáva legislatívne funkcie; zdôrazňuje jedinečnú pridanú hodnotu Európskej rady ako fóra pre politickú koordináciu medzi členskými štátmi na vysokej úrovni;
32.	znovu vyjadruje poľutovanie nad tým, že rozpočet Európskej rady a Rady nebol rozdelený na dva jasne oddelené rozpočty, ako to odporučil Európsky parlament v predchádzajúcich uzneseniach o absolutóriu s cieľom zvýšiť transparentnosť a zodpovednosť, najmä pokiaľ ide o Európsku radu, keďže v súčasnosti nemožno získať spoľahlivé informácie o jej nákladoch; žiada, aby toto rozdelenie zahŕňalo samostatné rozpočtové riadky pre výdavky súvisiace so zasadnutiami, cestovné a komunikačné náklady a náklady na reprezentáciu, aby orgán udeľujúci absolutórium mohol rozlišovať medzi činnosťami Európskej rady a Rady a posudzovať trendy v priebehu času;
33.	konštatuje, že rozpočet Rady v roku 2024 bol 676 881 123 EUR, čo v porovnaní s rokom 2023 predstavovalo zvýšenie o 4,47 %; konštatuje, že toto zvýšenie súvisí najmä s revíziou parametrov aktualizácie platov v dôsledku inflácie;
34.	konštatuje, že miera plnenia viazaných rozpočtových prostriedkov Rady v bežnom roku bola v roku 2024 na úrovni 96,40 % (v porovnaní s 97,01 % v roku 2023) a miera plnenia platobných rozpočtových prostriedkov v bežnom roku bola v roku 2024 na úrovni 87,95 % (v porovnaní s 86,39 % v roku 2023); konštatuje, že na konci roka 2024 boli zrušené pridelené rozpočtové prostriedky vo výške približne 24 miliónov EUR, z ktorých zhruba 62 % pochádzalo z rozpočtových riadkov súvisiacich s výdavkami na zamestnancov; konštatuje, že miera plnenia celkovej sumy prenesenej z roku 2023 do roku 2024, t. j. 85 520 696 EUR, bola 91 %;
35.	konštatuje, že rozpočtové prostriedky prenesené z roku 2024 do roku 2025 dosiahli celkovo 78,6 milióna EUR (pokles z približne 85,5 milióna EUR v predchádzajúcom roku), pričom sa vzťahovali najmä na počítačové systémy, náklady na tlmočenie poskytnuté v roku 2024, za ktoré v čase uzavretia ešte neboli odsúhlasené faktúry s útvarmi Komisie, budovy, informačné a verejné podujatia, technické vybavenie, bezpečnosť a ochranu, zasadnutia a konferencie, ktoré sa týkali najmä ešte nedoručených faktúr za organizáciu zasadnutí Európskej rady, zasadnutí Rady a samitov v roku 2024, nábytok a iné výdavky na zamestnancov;
36.	konštatuje, že Rada v roku 2024 vykonala 42 rozpočtových presunov v súlade s článkom 29 nariadenia o rozpočtových pravidlách s cieľom posilniť rôzne rozpočtové riadky vrátane riadkov Zariadenie priestorov a inštalácia, Práce na zaručenie bezpečnosti priestorov, Nadobudnutie vybavenia a softvéru a Nákup a výmena technického zariadenia a vybavenia; konštatuje, že tri z týchto presunov, ktoré si vyžadovali informovanie rozpočtového orgánu v súlade s článkom 29 ods. 2 nariadenia o rozpočtových pravidlách, dosiahli celkovú výšku približne 12,8 milióna EUR;
37.	konštatuje, že priemerný čas zaplatenia faktúr sa od roku 2023 do roku 2025 predĺžil z 13 na 15 dní, čo je výrazne pod maximálnou lehotou 30 dní, čím sa predchádza úrokom z omeškania;
38.	konštatuje, že výdavky na služobné cesty, ktoré zahŕňajú výdavky na služobné cesty sekretariátu aj výdavky na služobné cesty zamestnancov súvisiace s Európskou radou, sa znížili o 18,50 % z približne 5,2 milióna EUR v roku 2023 na približne 4,3 milióna EUR v roku 2024, zatiaľ čo cestovné výdavky delegácií, ktoré vznikli predsedníctvam a národným delegáciám, sa znížili o 2,61 % z približne 15,3 milióna EUR v roku 2023 na približne 14,9 milióna EUR v roku 2024;
39.	vyzýva Radu, aby zverejňovala ročný prehľad cestovných výdavkov a výdavkov na reprezentáciu vyšších úradníkov vrátane predsedu Európskej rady, vysokého predstaviteľa Únie pre zahraničné veci a bezpečnostnú politiku a sekretariátu v používateľsky ústretovom formáte prístupnom verejnosti;
40.	vyjadruje znepokojenie nad nedostatočnými kontrolnými mechanizmami, pokiaľ ide o využívanie konzultačných služieb a externých dodávateľov Radou; vyzýva na úplné zverejnenie všetkých zákaziek presahujúcich 50 000 EUR s podrobným uvedením rozsahu, výsledkov a subjektov, ktoré získali zákazky, s cieľom zabrániť možnému zneužitiu verejných finančných prostriedkov;
Vnútorné riadenie, výkonnosť a vnútorná kontrola
41.	vyjadruje znepokojenie nad obmedzenou transparentnosťou, pokiaľ ide o využívanie konzultačných služieb a externých dodávateľov Radou; vyzýva na aktívne zverejňovanie všetkých zákaziek s vysokou hodnotou a rámcových zmlúv vrátane úprav zmlúv, výsledkov a ukazovateľov výkonnosti; naliehavo vyzýva na transparentnosť založenú na riziku s osobitnou kontrolou zmlúv súvisiacich s IT, komunikáciou a reputačnými službami a vyzýva na každoročné podávanie správ o spoliehaní sa na externých dodávateľov v porovnaní s vnútornou kapacitou;
42.	konštatuje, že činnosti sekretariátu sa riadili viacročnými cieľmi prijatými v roku 2022 a súborom špecifických cieľov, ktoré zabezpečujú prebiehajúce rozhodovanie v Rade a ktoré sa každoročne preskúmavajú; berie na vedomie priority sekretariátu v roku 2024, ktoré zahŕňajú optimalizáciu pracovného prostredia, podporu proklientskej kultúry, vedenie zelenej transformácie, využívanie prínosov digitálnej transformácie a zvyšovanie celkovej organizačnej efektívnosti; oceňuje, že sekretariát v roku 2024 podporil zorganizovanie šiestich zasadnutí Európskej rady, dvoch neformálnych zasadnutí hláv štátov alebo predsedov vlád a jedného samitu eurozóny;
43.	víta využívanie údajov pri rozhodovaní, najmä na základe mesačného finančného prehľadu, ktorý zobrazuje kľúčové ukazovatele výkonnosti v rámci útvarov sekretariátu, a prehľad manažérov s kľúčovými poznatkami na základe údajov v oblasti ľudských zdrojov a ktorý má uľahčiť každodenné riadenie a rozhodovanie v oblasti ľudských zdrojov;
44.	konštatuje, že v roku 2024 sekretariát pomohol zorganizovať 4 164 zasadnutí Rady (pokles zo 4 429 zasadnutí v roku 2023) a 152 zasadnutí/návštev/služobných ciest predsedu Európskej rady (nárast zo 124 v roku 2023);
45.	víta zavedenie a fungovanie vnútornej kontroly sekretariátu, ktorá je založená na medzinárodne uznávaných normách a navrhnutá s cieľom zabezpečiť účinnosť, efektívnosť a hospodárnosť operácií, spoľahlivosť podávania správ, ochranu majetku a informácií, prevenciu a odhaľovanie nezrovnalostí a primerané riadenie rizík; konštatuje, že oddelenie povinností vo finančných procesoch sa zachovalo, že registre rizík sa pravidelne monitorovali a že automatizované kontroly a finančná odborná príprava zamestnancov prispeli v roku 2024 k spoľahlivému kontrolnému prostrediu;
46.	konštatuje, že Rada postúpila svoju výročnú správu o vnútorných auditoch vykonaných v roku 2024 orgánu udeľujúcemu absolutórium v súlade s článkom 118 nariadenia o rozpočtových pravidlách; konštatuje, že na konci roka 2024 bolo vykonaných 82 % odporúčaní vydaných v rokoch 2022 – 2024, 17 % bolo stále otvorených a v prípade 1 % vedenie prijalo riziko alebo odporúčania už neplatili; konštatuje, že v roku 2024 boli dokončené štyri vnútorné audity; konštatuje, že v prípade dvoch z týchto auditov (jeden na podporu Európskeho mierového nástroja a druhý na účtovné procesy týkajúce sa nehmotných aktív sekretariátu) vnútorný audítor vydal niekoľko odporúčaní s vysokou prioritou, ktoré kontrolované útvary akceptovali; žiada, aby Rada poskytla orgánu udeľujúcemu absolutórium verejné zhrnutie odporúčaní s vysokou prioritou a jasný harmonogram ich vykonávania, najmä ak sa audity týkajú podpory Európskeho mierového nástroja a správy nehmotných aktív, a to vzhľadom na zvýšený verejný záujem o takéto výdavky a ich citlivosť z hľadiska reputácie;
Ľudské zdroje, rovnosť a dobré podmienky zamestnancov
47.	konštatuje, že sekretariát na konci roka 2024 zamestnával 3 124 zamestnancov (nárast z 3 115 v roku 2023); berie na vedomie rozdelenie zamestnancov podľa funkcií, pričom sekretariát v roku 2024 zamestnával 2 720 stálych zamestnancov, 401 dočasných zamestnancov, 222 zmluvných zamestnancov a 26 vyslaných národných expertov; konštatuje, že rozdelenie stálych a dočasných zamestnancov v jednotlivých pracovných kategóriách zostalo v roku 2024 stabilné s 1 497 administrátormi (AD), 1 146 asistentmi (AST) a 232 tajomníkmi (SC) v porovnaní s 1 474 AD, 1 159 AST a 295 SC v roku 2023; konštatuje, že miera obsadenosti plánu pracovných miest na konci roka 2024 dosahovala 397,4 % (nárast z 97,10 % v roku 2023); 
48.	vyjadruje poľutovanie nad nedostatkom verejne dostupných informácií o rodovom a geografickom rozdelení zamestnancov sekretariátu; vyzýva Radu, aby Európskemu parlamentu poskytla informácie o rodovej rovnováhe, geografickom rozdelení a zdravotnom postihnutí svojich zamestnancov, ako aj o súvisiacich vnútorných politikách; nabáda Radu, aby podporovala geografickú rovnováhu svojich zamestnancov tým, že ponúkne širší okruh kandidátov z nedostatočne zastúpených členských štátov;
49.	víta úsilie sekretariátu v roku 2024, ktorého cieľom bolo prilákať, udržať a motivovať zamestnancov; konštatuje, že sekretariát sa zúčastnil na Dňoch kariéry, veľtrhoch kariéry, podujatiach v oblasti ľudských zdrojov určených pre stále zastúpenia a informačných stretnutiach pre zástupcov členských štátov, zintenzívnil výmeny so zamestnancami iných inštitúcií prostredníctvom medziinštitucionálneho pozorovania pri práci, na ktorých sa aktívne zúčastnilo 23 zamestnancov sekretariátu, prispel k modernizácii operácií úradu EPSO, zorganizoval 518 výberových konaní a 127 pohovorov, ako aj interné výberové konania pre všetky typy funkcií;
50.	s uspokojením konštatuje, že sekretariát ponúka celý rad školení a kampaní na zvyšovanie informovanosti o konkrétnych témach, ako sú okrem iného financie, bezpečnostné opatrenia a etiketa; osobitne si všíma zlepšené ukazovatele týkajúce sa kampane sekretariátu na zvyšovanie povedomia o etike, keďže angažovanosť zamestnancov v etických otázkach sa v roku 2024 výrazne zvýšila;
51.	berie na vedomie rôzne opatrenia, ktoré Rada prijala v roku 2024 v prospech zdravia a dobrých životných podmienok svojich zamestnancov; v tejto súvislosti konštatuje, že sekretariát ponúkol podporu okrem iného prostredníctvom pracovných a klinických psychológov a školení v oblasti ochrany duševného zdravia a zvládania stresu; víta zapojenie sekretariátu do organizácie medziinštitucionálneho týždňa bezpečnosti a ochrany zdravia v októbri 2024 a uverejnenie všetkých služieb a činností, ktoré existujú na sekretariáte, na jeho intranete na podporu dobrých životných podmienok a zdravia; konštatuje, že sekretariát vypracoval prehľad s ukazovateľmi psychosociálnych rizík, ktorého cieľom je lepšie zamerať preventívne opatrenia, a zaviedol multidisciplinárny tím, ktorý vyvíja systém riadenia bezpečnosti a ochrany zdravia na sekretariáte, aby mohol lepšie kontrolovať riziká na pracovisku;
52.	s uspokojením konštatuje, že sekretariát má niekoľko skupín alebo sietí, ako je skupina a sieť sekretariátu pre rozmanitosť a začlenenie Affinity, sieť Olympia (pre administrátorky), sieť LGBTI a sieť pre osoby so zdravotným postihnutím;
53.	s uspokojením berie na vedomie opatrenia sekretariátu pre osoby so zdravotným postihnutím v rámci jeho činností; konštatuje, že sekretariát zaviedol zjednodušený postup vybavovania žiadostí stážistov, zamestnancov a uchádzačov so zdravotným postihnutím o primerané úpravy; ďalej konštatuje, že v roku 2024 sa zorganizovali nadväzujúce školenia pre uvádzačov o prijímaní a sprevádzaní návštevníkov s rôznymi zdravotnými postihnutiami; konštatuje, že sekretariát v roku 2024 privítal 115 stážistov, päť z nich v rámci programu pozitívnych opatrení sekretariátu pre stážistov so zdravotným postihnutím; pripomína, že stáže by mali byť odmeňované v súlade s uznesením Európskeho parlamentu zo 14. júna 2023 o kvalitných stážach v Únii (2020/2005(INL)), v ktorom sa požaduje, aby všetky stáže v Únii boli platené; zdôrazňuje, že neplatené stáže predstavujú formu vykorisťovania mladých pracovníkov a prekážku v zabezpečovaní rovnakých príležitostí;
54.	konštatuje, že sekretariát zaviedol nové pravidlá týkajúce sa pracovného času, telepráce a dovolenky zároveň so spustením nového IT modulu (Sysper-TIM) na riadenie pracovného času; s uspokojením berie na vedomie organizovanie školení a komunikačných činností, ako sú inštruktážne videá, často kladené otázky, webináre atď., o nových pravidlách a novom module;
Etický rámec a transparentnosť
55.	opakuje, že etické správanie prispieva k správnemu finančnému riadeniu a zvyšuje dôveru verejnosti a že, ako zdôraznil Dvor audítorov vo svojej osobitnej správe č. 13/2019, existuje priestor na zlepšenie etických rámcov inštitúcií Únie; pripomína najmä odporúčanie Dvora audítorov týkajúce sa zlepšenia etického rámca Rady; vyjadruje znepokojenie nad tým, že podľa zistenia Dvora audítorov neexistuje spoločný etický rámec Únie upravujúci prácu zástupcov členských štátov v Rade; zdôrazňuje, že žiadna inštitúcia Únie by nemala byť oslobodená od jasných, záväzných a vynútiteľných etických pravidiel, keď sa zúčastňuje na rozhodovaní Únie, ktoré zahŕňa verejné výdavky;
56.	vyjadruje poľutovanie nad tým, že dve kľúčové zložky etického rámca Rady, „Zásady etického správania“ pre zamestnancov sekretariátu a „Kódex správania predsedu Európskej rady“, sú k dispozícii na webovom sídle Rady bez ďalšieho usmernenia alebo dátumu uverejnenia; kritizuje, že kódex správania predsedu Európskej rady nebol napriek viacerým žiadostiam Európskeho parlamentu zosúladený s kódexmi správania Európskeho parlamentu a Komisie, najmä pokiaľ ide o činnosti po skončení funkčného obdobia;
57.	konštatuje, že sekretariát uverejňuje výročnú správu obsahujúcu informácie o pracovných činnostiach bývalých vyšších úradníkov sekretariátu po odchode zo služby v súlade s článkom 16 tretím a štvrtým odsekom Služobného poriadku úradníkov Únie; konštatuje, že podľa správy týkajúcej sa roku 2024 jeden bývalý riadiaci pracovník oznámil svoj zámer vykonávať pracovné činnosti viac ako 12 mesiacov po odchode zo sekretariátu; konštatuje, že pred vydaním rozhodnutia v tejto veci sa uskutočnili konzultácie s paritným výborom; s poľutovaním konštatuje nedostatok informácií na webovom sídle Rady o tom, či bolo prijaté rozhodnutie o udelení alebo neudelení povolenia na vykonávanie činnosti, na ktorú sa žiadalo; opakuje svoju výzvu Rade, aby stanovila jasné, primerané a vynútiteľné pravidlá pre riadiacich pracovníkov po skončení pracovného pomeru, ktoré budú vychádzať z existujúceho právneho rámca, a aby zabezpečila primeranú transparentnosť, a to v relevantných prípadoch aj zverejňovaním prepojení na súkromný sektor, a to pri plnom dodržiavaní základných práv a zásad proporcionality;
58.	vyjadruje poľutovanie nad tým, že účasť stálych predstaviteľov členských štátov na povinnom registri transparentnosti zriadenom medziinštitucionálnou dohodou z 20. mája 2021 medzi Európskym parlamentom, Radou a Komisiou je úplne dobrovoľná, keďže uplatňovanie zásady podmienenosti je ponechané na uváženie stáleho zastúpenia každého členského štátu; konštatuje, že málo členských štátov a inštitúcií Únie dodržiava vo svojom regulačnom rámci osvedčené postupy uplatňovania povinného vymedzenia lobistov v širokom rozsahu, a trvá na tom, že všetky stále zastúpenia by sa mali aktívne zúčastňovať na povinnom registri transparentnosti pred predsedníctvom Rady svojho členského štátu, počas neho a po ňom; pripomína pozíciu Európskeho parlamentu, že zástupcom členských štátov, ktorí majú priame výhody z dotácií Únie prostredníctvom podnikov, ktoré vlastnia, by sa nemalo umožniť zúčastňovať na politických alebo rozpočtových diskusiách a na hlasovaniach o týchto dotáciách; vyjadruje poľutovanie nad tým, že Rada v plnej miere nevyužíva povinný register transparentnosti ani neprijíma návrhy na jeho zlepšenie; opakuje svoju výzvu Rade, aby sa nezapájala do rokovaní s neregistrovanými lobistami a aby zabezpečila, že všetci riadiaci pracovníci vrátane stálych zástupcov a vedúcich delegácií zverejňovali v štandardizovanom registri transparentnosti svoje stretnutia so záujmovými skupinami a lobistami, podobne ako sa tieto povinnosti ukladajú poslancom Európskeho parlamentu a členom Komisie;
59.	vyjadruje poľutovanie nad tým, že rozhodovací proces v Rade stále nie je ani zďaleka úplne transparentný, čo ovplyvňuje dôveru občanov v Úniu ako transparentný subjekt, a tým ohrozuje dobré meno Únie ako celku; pripomína a podporuje odporúčania ombudsmanky týkajúce sa transparentnosti legislatívneho procesu Rady v súvislosti so strategickým vyšetrovaním OI/2/2017/TE; naliehavo vyzýva Radu, aby bez zbytočného odkladu prijala všetky opatrenia potrebné na vykonanie odporúčaní ombudsmanky a príslušných rozsudkov SDEÚ; pripomína, že SDEÚ vo svojom rozsudku vo veci T-163/21 De Capitani/Rada zdôraznil, že Rada bude potrebovať jasnejšiu legislatívnu transparentnosť s cieľom zabezpečiť prístup k legislatívnym dokumentom, čo jednoducho zodpovedá povinnosti Rady, pokiaľ ide o verejnú kontrolu a zodpovednosť spoluzákonodarcov ako základu akejkoľvek demokratickej legitimity;
60.	konštatuje, že európska ombudsmanka v roku 2023 začala a v roku 2024 dokončila nové vyšetrovanie z vlastného podnetu, pokiaľ ide o to, ako Rada vybavuje žiadosti verejnosti o prístup k legislatívnym dokumentom; berie na vedomie závery uvedeného vyšetrovania, podľa ktorých Rada použila ochranu prebiehajúcich rozhodovacích procesov ako dôvod zamietnutia prístupu k dokumentom s argumentmi, ktoré boli „vágne, hypotetické a nepodložené“; pripomína, že Súdny dvor zamietol argumenty, ktoré zahŕňali potrebu zabrániť vonkajšiemu tlaku alebo nesprávnemu výkladu zo strany verejnosti či potrebu chrániť právne poradenstvo; vyjadruje preto znepokojenie nad tým, že Rada sa neriadi judikatúrou Únie; žiada Radu, aby napravila tieto nedostatky urýchleným zverejnením legislatívnych dokumentov, aj keby to viedlo k vonkajšiemu tlaku, keďže je to jeden z faktorov v akomkoľvek demokratickom zákonodarnom procese, a aby zamietala prístup k legislatívnym dokumentom len za skutočne výnimočných okolností; vyzýva Radu, aby bezodkladne vykonala závery ombudsmanky a príslušnú judikatúru tým, že zabezpečí, aby zamietnutia prístupu v rámci „ochrany prebiehajúceho rozhodovania“ boli v každom jednotlivom prípade striktne odôvodnené, konkrétne zdôvodnené a aby podliehali dôkladnému vnútornému preskúmaniu; požaduje aktívne zverejňovanie kľúčových legislatívnych dokumentov (vrátane dokumentov pracovných skupín a rokovacích pozícií) ako štandard a takisto každoročné zverejňovanie správ o použitých dôvodoch zamietnutia prístupu;
61.	konštatuje, že tím pre prístup k dokumentom uviedol, že v roku 2024 prijal a odpovedal na vysoký počet žiadostí o prístup verejnosti k dokumentom, konkrétne na 2 872 prvých žiadostí o prístup k dokumentom (pokles z 3 732), čo si vyžaduje analýzu 10 096 dokumentov (pokles z 13 912 dokumentov v roku 2023) a 30 opakovaných žiadostí (pokles zo 40 v roku 2023); berie na vedomie pokles tohto druhu pracovného zaťaženia pravdepodobne v dôsledku pozastavenia legislatívnej činnosti Únie vzhľadom na voľby do Európskeho parlamentu v roku 2024;
62.	konštatuje, že spomedzi prvých žiadostí o prístup bol udelený úplný prístup k 7 323 dokumentom (72,5 %) a čiastočný prístup k 1 181 dokumentom (11,70 %), zatiaľ čo prístup bol zamietnutý k 1 592 dokumentom (15,80 %); konštatuje, že v prípade opakovaných žiadostí bol udelený úplný prístup k 36 dokumentom a čiastočný prístup k 45 dokumentom, zatiaľ čo prístup k 45 dokumentom bol zamietnutý; konštatuje, že prvé žiadosti boli spracované v priemere za 17 pracovných dní a opakované žiadosti za 31 pracovných dní;
63.	konštatuje, že v rámci vykonávania rozhodnutia generálneho tajomníka č. 23/2021 o psychologickom a sexuálnom obťažovaní na pracovisku sa v roku 2024 prijalo niekoľko opatrení, ako sú povinné školenia v oblasti boja proti obťažovaniu a nevhodnému správaniu pre nových zamestnancov, nových riadiacich pracovníkov a stážistov; konštatuje, že sekretariát má skupinu dôverných poradcov pre boj proti obťažovaniu, ktorí sa v roku 2024 zaoberali 13 žiadosťami o dôverné poradenstvo v súvislosti s potenciálnym obťažovaním alebo nevhodným správaním;
64.	víta, že podľa verejne dostupných výročných správ neboli zodpovední povoľujúci úradníci vymenovaní delegovaním v roku 2024 upozornení na žiadne prípady podvodu alebo nezrovnalosti ani sa na takéto prípady nevzťahovala právomoc výboru (článok 145 nariadenia o rozpočtových pravidlách) alebo úradu OLAF;
Digitalizácia, kybernetická bezpečnosť a ochrana údajov
65.	konštatuje, že v roku 2024 sekretariát pokračoval v plnení svojho cieľa digitálnej transformácie v súlade so svojimi prioritami digitálnej stratégie na roky 2022 – 2025; konštatuje, že zo 103 projektov súvisiacich s IT v ročnom pracovnom pláne na rok 2024 bolo11 % dokončených na konci roka, 3 % boli zrušené alebo zlúčené a väčšina projektov (62 %) ešte prebieha;
66.	s uspokojením konštatuje, že 98 % faktúr bolo v roku 2024 predložených elektronicky (nárast z 97 % v roku 2023) a 49 % zmlúv a nákupných objednávok sekretariátu bolo podpísaných elektronickým podpisom; ďalej konštatuje, že všetky nové postupy verejného obstarávania nad 143 000 EUR boli riadené pomocou nástroja Komisie na riadenie verejného obstarávania;
67.	berie na vedomie hlavné priority sekretariátu, pokiaľ ide o medziinštitucionálne synergie a zosúladenie postupov v oblasti pracovných procesov v oblasti ľudských zdrojov pomocou jednotného portálu služieb (HR-IT); konštatuje, že v roku 2024 sekretariát podpísal s Komisiou memorandum o porozumení týkajúce sa viacročného programu transformácie ľudských zdrojov, ku ktorému sa sekretariát pripojil v júli 2024;
68.	víta ďalší pokrok, ktorý sekretariát dosiahol v roku 2024 v oblasti IT a digitalizácie, ako je spustenie nového nástroja na riadenie termínov lekárskych vyšetrení a očkovania, nová platforma na riadenie žiadostí o stáže, prvá fáza projektu POMME, ktorý zlepšuje využívanie pracovných procesov, pokiaľ ide o plánovanie zasadnutí a tlmočenia, platforma (PreSY) pre komplexný prehľad monitorovacích činností v troch budovách Rady, platforma (e.-Resto catering) pre činnosti a žiadosti súvisiace so stravovaním a Collab Conseil, nástroj určený na uchovávanie všetkých logistických dokumentov potrebných pri prípravách ministerskej rady;
69.	konštatuje, že sekretariát testoval rôzne nástroje založené na umelej inteligencii s cieľom odpovedať na otázky týkajúce sa služobného poriadku, vypracovať vzdelávacie materiály (štruktúrovaný obsah, prípadové štúdie, kvízy alebo videá na základe konkrétneho podnetu) alebo pomôcť manažérom pri skúmaní životopisov; zdôrazňuje, že pri používaní umelej inteligencie sa musí zaručiť uplatňovanie prísnych zásad jej etického využívania, transparentnosti, ochrany údajov, ľudského dohľadu a ochrany pred zaujatosťou alebo zneužitím algoritmov;
70.	konštatuje, že v roku 2024 EDPS vykonal audit spracúvania zdravotných údajov, najmä ich uchovávania, v kľúčových európskych inštitúciách vrátane sekretariátu; vyzýva sekretariát, aby vykonal odporúčania EDPS, pokiaľ ide o zabezpečenie náležitých politík uchovávania údajov;
71.	berie na vedomie činnosti sekretariátu prostredníctvom jeho štruktúry digitálnych služieb, ktorých cieľom je dosiahnuť súlad s novým nariadením o kybernetickej bezpečnosti, ktoré nadobudlo účinnosť začiatkom roka 2024; v tejto súvislosti konštatuje, že v roku 2024 sekretariát vypracoval vnútorné postupy podávania správ o kybernetickobezpečnostných incidentoch, poskytol vstupy pre všetky usmernenia tímu reakcie na núdzové počítačové situácie v európskych inštitúciách orgánoch a agentúrach (CERT-EU) a zaviedol službu riadenia dodržiavania predpisov v oblasti kybernetickej bezpečnosti, pričom v danom roku bolo dokončených 11 správ o dodržiavaní predpisov; víta úsilie sekretariátu o dokončenie počiatočného preskúmania kybernetickej bezpečnosti všetkých digitálnych sietí a informačných systémov sekretariátu; oceňuje, že sa Rada zapojila do prípravy Európskeho mesiaca kybernetickej bezpečnosti 2024 so zameraním na sociálne inžinierstvo;
Budovy
72.	berie na vedomie, že v roku 2024 sa vykonali kľúčové projekty, ako je renovácia zasadacích miestností Rady vrátane nového nábytku, kancelárskych chodieb a akreditačného pultu v budove Justus Lipsius;
73.	konštatuje, že sekretariát začal prípravné práce na renováciu svojich budov vrátane budovy Justus Lipsius a hlavnej administratívnej budovy; je informovaný o vyjadrenej potrebe generálnej opravy týchto budov s cieľom zabezpečiť efektívnu prevádzku a úplný súlad s regulačným rámcom Únie, pokiaľ ide o environmentálne vlastnosti;
74.	konštatuje, že rozpočtový riadok na rok 2011 týkajúci sa vody, plynu, elektrickej energie a vykurovania bol posilnený o 33 % prostredníctvom rozpočtového presunu v roku 2024; konštatuje, že sekretariát pokračoval v znižovaní svojej spotreby energie napríklad znižovaním vykurovania budov a výmenou kotlov v budove Justus Lipsius;
75.	konštatuje, že v roku 2024 sa uskutočnili kľúčové projekty, ako je renovácia niektorých zasadacích miestností v budovách LEX a Justus Lipsius, nepretržitá obnova kancelárskych koridorov v budove Justus Lipsius, zlepšenie zariadení/infraštruktúry pre bicykle v priestoroch sekretariátu Rady a modernizácia pultov na recepcii v budove Justus Lipsius;
76.	vyjadruje poľutovanie nad tým, že Rada ešte stále nevykonala zjednodušený akreditačný postup na uľahčenie prístupu zamestnancov ostatných inštitúcií Únie do priestorov Rady; vyzýva Radu, aby urýchlene prijala a bezodkladne uplatňovala takýto postup v duchu medziinštitucionálnej spolupráce;
Životné prostredie a udržateľnosť
77.	konštatuje, že v nadväznosti na externý audit vykonaný v roku 2024 sa zachovala certifikácia sekretariátu v rámci schémy pre environmentálne manažérstvo a audit (EMAS);
78.	konštatuje, že sekretariát dosiahol v roku 2024 úspory energie zlepšením energetickej hospodárnosti svojich technických infraštruktúr, ako sú systémy osvetlenia v budovách, v ktorých pôsobí; berie na vedomie zníženie spotreby energie sekretariátu o 24,40 % v rokoch 2018 až 2024 a zníženie spotreby vody o 17 % medzi rokmi 2023 až 2024; víta iniciatívy sekretariátu na ďalšie zníženie spotreby papiera;
79.	víta udržateľné postupy sekretariátu v rámci niektorých jeho činností; okrem iného konštatuje, že viaceré postupy verejného obstarávania a rámcové zmluvy zahŕňajú kritériá na zníženie množstva odpadu a recykláciu zariadení, že o projektoch verejného obstarávania vysokej hodnoty sa na sekretariáte vedú konzultácie so Zeleným oddelením a že jeho reštaurácie získali v roku 2024 certifikáciu Good Food; víta, že sekretariát v roku 2024 zrevidoval príručku o služobných cestách zamestnancov, ktorá nadobudla účinnosť v roku 2025 a zahŕňa nové stimuly na zníženie uhlíkovej stopy z cestovania zamestnancov; s uspokojením berie na vedomie zvýšenie počtu zamestnancov, ktorí dochádzali do práce udržateľnými prostriedkami, napríklad verejnou dopravou alebo na bicykli, zo 67 % v roku 2023 na 78 % v roku 2024;
80.	víta, že sekretariát vypracoval environmentálnu stratégiu, v ktorej sa vymedzuje spôsob na zlepšenie environmentálneho správania sekretariátu od roku 2025 do roku 2030, a vykonal komunikačné opatrenia na zvýšenie informovanosti zamestnancov, delegátov a návštevníkov o tom, aké opatrenia súvisiace so životným prostredím možno prijať;
81.	konštatuje, že sekretariát kúpil udržateľnejšie dopravné prostriedky, t. j. jeden elektrický sedan a tri hybridné minivany; ďalej konštatuje, že sa zlepšili infraštruktúra a zariadenia pre bicykle pred budovou Justus Lipsius;
Medziinštitucionálna spolupráca
82.	zdôrazňuje, že treba zrevidovať článok 319 ZFEÚ s cieľom výslovne stanoviť, že Európsky parlament okrem udelenia absolutória Komisii udeľuje absolutórium aj ostatným inštitúciám, orgánom, úradom a agentúram Únie za plnenie ich rozpočtových oddielov alebo ich rozpočtov, pričom sa snaží zabezpečiť právnu jasnosť, konzistentnosť a rovnaké zaobchádzanie s inštitúciami Únie; vyzýva Radu, aby včas prijala konkrétne opatrenia s cieľom prekonať medziinštitucionálny konflikt a obnoviť rozhovory s Európskym parlamentom s cieľom dosiahnuť spoločnú dohodu o bezproblémovom obnovení postupu udeľovania absolutória v súlade so zmluvami;
83.	vyzýva Radu, aby obnovila rokovania na najvyššej úrovni s cieľom vyriešiť dlhodobú patovú situáciu v oblasti absolutória; žiada právne servisy Komisie a Rady, aby poskytli právne stanovisko k možným riešeniam vyplývajúcim zo zmlúv, ktoré by vynútili zodpovednosť Rady v rámci postupu udeľovania absolutória;
Komunikácia
84.	konštatuje, že v roku 2024 bol celkový rozpočet na komunikáciu po zohľadnení presunov vykonaných v priebehu roka 12 518 610 EUR, t. j. o 5,45 % vyšší ako rozpočet na rok 2023;
85.	konštatuje, že v roku 2024 sekretariát poskytol komunikačné služby predsedovi Európskej rady, predsedovi Euroskupiny, rotujúcim predsedníctvam (Belgicka a Maďarska), podpredsedníčke Komisie/vysokej predstaviteľke Únie pre zahraničné veci a bezpečnostnú politiku, členským štátom a sekretariátu; konštatuje, že v roku 2024 sekretariát naďalej udržiaval vzťahy s médiami, podporu prítomnosti v sociálnych médiách a na internete počas celej výmeny funkcionárov, organizoval audiovizuálne pokrytie a vysielanie kľúčových medzinárodných podujatí a udržiaval kvalitnú operačnú podporu vrátane živého vysielania podujatí, tlačových služieb a označovania inštitucionálnych samitov a stretnutí;
86.	konštatuje, že podľa online prieskumu, ktorý sa uskutočnil v poslednom štvrťroku 2024, bolo 68,30 % používateľov spokojných so svojimi celkovými skúsenosťami s webovým sídlom Rady (nárast zo 67 % v roku 2023), ktoré v roku 2024 zaznamenalo viac ako 26 miliónov návštev (čo je v porovnaní s rokom 2023 nárast o 7 %), a 71 400 odberateľov noviniek v porovnaní s 57 900 v roku 2023.
87.	konštatuje, že Generálne riaditeľstvo pre komunikáciu (GR COMM) uskutočnilo v priebehu roka 2024 rozsiahle tlačové a mediálne činnosti vrátane 76 tlačových brífingov, 771 tlačových správ, 84 tlačových konferencií a komplexnej podpory akreditácie médií a mediálneho pokrytia; ďalej konštatuje, že tlačové centrum a webové sídlo Rady sa vo veľkej miere využívali, pričom tlačová časť webového sídla Rady prilákala viac ako 6,4 milióna návštev a stránky týkajúce sa zasadnutí takmer 2 milióny návštev, čo svedčí o trvalom záujme verejnosti a médií o rozhodovanie Rady;
88.	konštatuje, že v roku 2024 digitálne tímy sekretariátu v úzkej spolupráci s predsedníctvami monitorovali a zlepšovali webové sídla belgického a maďarského predsedníctva, pričom zaznamenali približne 407 000 návštev a celkovo 1,2 milióna zobrazení stránok, a pokračovali v zlepšovaní hlavného webového sídla Rady 19 prostredníctvom súborov zlepšení zameraných na používateľov; ďalej berie na vedomie zavedenie funkcionalít strojového prekladu a modernizáciu prístupnosti spolu s rozsiahlym výskumom používateľov na zlepšenie zrozumiteľnosti online obsahu a možností orientovať sa v ňom, a to vo všetkých úradných jazykoch Únie, čím sa má posilniť digitálny dosah Rady a spolupráca so zainteresovanými stranami a občanmi.

